PEKING. Najmenej 38 ľudí zahynulo v noci na sobotu pri zrážke medzi autobusom a nákladným vozidlom, ktoré bolo naložené horľavou tekutinou.
K nehode došlo na diaľnici v juhočínskej provincii Chu-nan.
Čínska štátna tlačová agentúra Sinchua napísala, že nákladiak narazil zozadu do autobusu.
Nehodu podľa dostupných informácií prežilo päť ľudí, ktorí utrpeli zranenia. Medzi obeťami sú obaja šoféri.
Plamene zničili celkovo päť vozidiel, kým sa ich podarilo uhasiť. Hasiči bojovali s plameňmi asi päť hodín, napísala agentúra AP.
Na záberoch čínskej štátnej televízie vidno silne ohorené pozostatky oboch vozidiel, ako aj osobné veci pasažierov rozhádzané po okolí nehody.